空姐牛肉飯

空姐牛肉飯，正式名神戶食堂，曾經係香港一間日式食肆，因為佢嘅「藍店」身份而出名。舖頭喺九龍深水埗欽州街37K號西九龍中心8樓嘅美食廣場入面。

老闆係前空姐郭德英喺2016年創辦，招牌菜係日式牛肉飯，皆因佢響1995年至2010年間，做過十幾年美國聯合航空空姐，所以就用「空姐牛肉飯」個名做噱頭。

2023年4月，郭德英話想專注旅行社業務，喺4月26號摺埋間食肆。佢強調呢次係「光榮結業」，原本一早想執咗佢，但唔想畀黃絲睇死，所以一直堅持，但後來佢終於諗通，認為「自己嘅歷史任務已經完咗」，可以放手專注喺旅行社業務。

政治立場同事件 
佢本身係親中派支持者，2019年反修例運動爆發後，郭德英因為多次發表撐警言論，令空姐牛肉飯畀反修例運動支持者抵制，做咗其中一間出名嘅「藍店」。

控告梁家榮被拒 
2020年佢又以香港電台節目有反警內容誤導市民做理由，搵咗有大律師資格嘅新民黨立法會議員容海恩，用私人傳票方式告廣播處長梁家榮「公職人員行為失當」，結果法庭認為表證唔成立，拒絕受理。

同劉佩玉違反新型冠狀病毒限聚令、叫記者收工 
喺2020年12月，佢同親中派區議員劉佩玉合作進行地區工作，但期間人數聚集過多違反當時嘅新型冠狀病毒限聚令，本來保安只係提點佢哋，但佢哋都唔理，結果引嚟警員到現場調查。之後記者追問佢有關事件嘅時候，佢亦拒絕回應，又賴記者人多，先至出現問題，叫佢哋收工。

吉野家
加藤屋

香港食肆
深水埗